ב-11 באפריל פלייר ערכה את הופעת הבכורה שלה ברוסטר של סמאקדאון לאחר שהועברה מ-Raw לסמאקדאון כחלק מהסופרסטאר שייק-אפ (הדראפט לשעבר). פלייר לא נחה וכבר שבוע לאחר מכן ניצחה את האלופה נעמי בקרב לא על התואר, מה שהבטיח לה קרב על אליפות הנשים של סמאקדאון שהסתיים ללא הכרעה לאחר הפרעה של נטליה, כרמלה וטמינה. ב-2 במאי דמותה של פלייר החלה במעבר לדמות הטובה לאחר שהותקפה על ידי אותן שלוש המתאבקות. פלייר, נעמי ובקי לינץ' הפסידו בקרב שלוש על שלוש באירוע פייבאק, קרב שחיזק את מעברה של פלייר לדמות הטובה והאהובה על הקהל. ב-18 ביוני באירוע "כסף בבנק" השתתפה שארלוט בקרב "כסף בבנק" הראשון מסוגו במחלקת הנשים. המנצחת בקרב הייתה כרמלה שהצליחה להשיג את המזוודה המקנה קרב על התואר בכל זמן ומקום שתרצה.
לאחר חודשיים של היעדרות עקב מצבו הרפואי של אביה ריק, שארלוט חזרה להופיע ב-19 בספטמבר כאשר היא מודה לקהל על תמיכתה במצב משפחתה. באותו הערב שארלוט גברה על לינץ', נעמי וטמינה בקרב מרובע אשר קבע את המועמדת לתואר באירוע גיהנום בכלוב. באירוע עצמו שארלוט ניצחה את נטליה בפסילה, אך כידוע, חגורת האליפות לא עוברת למנצחת במקרה של פסילה. למרות זאת, פלייר ניצחה את נטליה כדי לזכות באליפות הנשים של סמאקדאון ב-14 בנובמבר, ובכך הפכה למתאבקת הראשונה שזכתה באליפות הדיוות, אליפות הנשים של NXT, Raw וסמאקדאון. בעקבות ניצחון זה נטליה הוחלפה בפלייר בקרב נגד אלופת הנשים של Raw, אלכסה בליס, באירוע סדרת ההישרדות, בקרב זה שארלוט ניצחה והעניקה ניצחון לתוכנית סמאקדאון. באירוע "התנגשות של אלופים" פלייר הגנה על תוארה בהצלחה נגד נטליה בקרב "חוטבות עצים".
במרץ 2018 החל הפיוד בין שארלוט לבין אסקה לאחר שזו ניצחה ברויאל ראמבל הנשים הראשון אי פעם, שנערך בינואר 2018 וזכתה בזכות לבחור אלופה כרצונה אותה תרצה אסקה לאתגר ולהילחם נגדה בקרב ברסלמניה 34 - אירוע ההיאבקות הגדול בשנה בקרב על אליפות הנשים של סמאקדאון. אסקה בחרה בשארלוט כאלופה איתה תרצה להילחם והקרב נקבע רשמית ל-8 באפריל - רסלמניה 2018 שיתקיים בניו אורלינס, לואיזיאנה. אסקה הייתה ידועה בתור המתאבקת שגברה על כל מתמודדת שאיתה היא נכנסה לזירה, רצף הניצחונות שלה היה ידועה בתור "הסטרייק של אסקה" והוא החל עוד בשנת 2015. ברסלמניה 34, שארלוט גברה על אסקה והצליחה להכניע אותה בעזרת מהלך הסיום שלה ובכך נשבר הסטריק של אסקה ובעצם נשארה אלופת הנשים של סמאקדאון. כיום, שארלוט ידועה בתור המתאבקת הראשונה שלאחר 3 שנים שברה את הסטריק של אסקה והצליחה לנצח אותה, מה שרבים ניסו לעשות קודם, אך ללא הצלחה.
פלייר הפסידה את התואר יומיים אחרי רסלמניה, כשכרמלה פדתה רשמית את מזוודת "כסף בבנק" שלה לאחר שפלייר הותקפה על ידי פייטון רויס ובילי קיי (שהוכרו בשם The IIconics), שערכו את הופעת הבכורה שלהם בתוכנית ובכך הפכה כרמלה לאלופת הנשים של סמאקדאון בפעם הראשונה בקריירה שלה. ב-24 באפריל פלייר חתמה על חוזה לקרב חוזר נגד האלופה החדשה, כרמלה, על אליפות הנשים של סמאקדאון באירוע באקלאש, אך בעת החתימה של שארלוט, כרמלה התגרתה בה כשהיא מניפה בפני שארלוט את האליפות שלה, מה שהוביל לכך ששארלוט תקפה את כרמלה לאחר שהטיחה את פניה בשולחן החתימות. ב-1 במאי פלייר, בקי לינץ' ואסקה ניצחו בקרב שלוש נגד שלוש את אלופת הנשים של סמאקדאון, כרמלה, רויס וקיי. באירוע באקלאש פלייר הפסידה לכרמלה ולא הצליחה להחזיר לעצמה את תואר אליפות הנשים של סמאקדאון. שבוע לאחר מכן פלייר גברה על פייטון רויס בקרב העפלה לקרב הסולם מסוג "כסף בבנק" באירוע כסף בבנק. ב-5 ביוני שארלוט הפסידה לבקי לינץ'. באירוע כסף בבנק, שנערך ב-17 ביוני, פלייר התחרתה בקרב ה"כסף בבנק", אך לא הצליחה לנצח בו, בקרב זה ניצחה אלכסה בליס. לאחר אירוע זה, היא נעדרה מן המרקע עקב ניתוח שעברה כתוצאה מקרע בשתלי החזה שלה.